Adakozzon hitelkártyával! - Az én pénzem
Adakozzon hitelkártyával!
2013. május 10. A rendszeres adakozást elősegítő, speciális hitelkártyát vezet be az MKB Bank. Az újdonság lényege, hogy az ügyfelek a kártyás vásárlások után járó 1 százalékos pénzvisszatérítést az általuk megjelölt civil szervezetnek ajánlják fel. Eddig tizennyolc szervezet csatlakozott az MKB Jótét Programhoz.
Többen és többet adakoznánk, ha biztosak lennénk abban, hogy jó helyre kerül a pénz. A személyi jövedelemadó bevallási határidejének közeledtével az adónk 1 százalékos felajánlását célzó hirdetésekkel találkozunk minden nap, azonban 2011-ben az érintett adózóknak csak 57,3 százaléka élt a lehetőséggel, miközben 90 százalékuk tudott róla. Hasonló arány mutatkozott az MKB Bank saját ügyfélkörében végzett felmérésében is: eszerint a megkérdezettek 58,3 százaléka támogat jelenleg vagy támogatott az elmúlt két évben egy vagy több társadalmi célt, konkrét intézményt, alapítványt.
Az alacsony adakozási hajlandóság okait kereső elemzések rendre azonos következtetésre jutnak: az emberek többsége erősen tart attól, hogy nem kerül jó helyre a pénze. A másik komoly ellenérv az idő- és/vagy információhiány, amelyek nehezítik vagy meggátolják a döntést. Ezekre kínál ésszerű megoldást az MKB Jótét Program.
Az adakozást nehezítő és akadályozó tényezők felszámolásához az adakozás átláthatóvá, rendszeressé tételén és leegyszerűsítésén keresztül vezet az út – fogalmazott Nagy Gyula, az MKB Bank vezérigazgató-helyettese. A tengerentúlon jó ideje ismert és népszerű, a hazai porondon viszont újdonságnak számító charity kártya algoritmusa a személyi jövedelemadó 1 százalékára hajaz. A különbség az, hogy ebben az esetben a vásárlások után elszámolt 1 százalékot ajánlhatja fel az MKB Jótét Hitelkártya birtokosa az általa kiválasztott szervezetnek.
A civil szervezetek közül már tizennyolc csatlakozott a kezdeményezéshez, vállalva, hogy a program keretében kapott támogatást teljes összegben és kizárólag, ellenőrizhető módon a hatályos alapszabályában foglalt célokra fordítja. Számuk folyamatosan bővül.
Az MKB Jótét Programhoz május 7-ig csatlakozott szervezetek:
Baptista Szeretetszolgálat Alapítvány, Bátor Tábor Alapítvány, Betegápoló Irgalmas Rend, Bethesda Kórház Alapítvány, Csodalámpa Óhaj-Sóhaj Kívánságteljesítő Alapítvány, Gyermekkor Alapítvány, Heim Pál Gyermekkórház Fejlesztéséért Alapítvány, Magyar Lovasterápia Szövetség Alapítvány, Magyar Madártani és Természetvédelmi Egyesület, Magyar Máltai Szeretetszolgálat Egyesület, Magyarországi Református Egyház, Messzehangzó Tehetségek Alapítvány, Nemzetközi Gyermekmentő Szolgálat Magyar Egyesület, Peter Cerny Alapítvány a Beteg Koraszülöttek Gyógyításáért, SOS-Gyermekfalu Magyarország Alapítvány, Szent Márton Gyermekmentő Szolgálat Közhasznú Alapítvány, UNICEF Magyar Bizottság, United Way Magyarország Erőforrás Alapítvány
Címkék: charity kártya, hitelkártya, MKB Bank, MKB Jótét Hitelkátya, Nagy Gyula
2014.02.01 - 80 milliárdot kapott az MKB Bank